Լետիցիա Մորատտի

Լետիցիա Բրիկետտո Արնաբոլդի (, ամուսնական ազգանունը՝ Մորատտի (), ), իտալացի կին քաղաքական գործիչ, կրթության, համալսարանների և գիտական հետազոտությունների նախարար Սիլվիո Բերլուսկոնիի կառավարության երկրորդ և երրորդ շրջաններում (2001-2006)։

Կենսագրություն 
Լետիցիա Մորատտին ծնվել է 1949 թվականի նոյեմբերի 26-ին Միլանում։ Ապահովագրական բիզնեսի խոշոր գործարար Պաոլո Բրիկետտո Արնաբոլդի (Paolo Brichetto Arnaboldi) և Պաոլա Գվիդայի (Paola Guida) դուստրն է։ Քաղաքագիտություն սովորել է Միլանի համալսարանում, այն ավարտելիս որոշ ժամանակ այնտեղ աշխատել է որպես պրոֆեսոր Ֆաուստո Պոկարի ասիստենտ։ 1992 թվականին դարձել է առաջին կինը Banca Commerciale Italiana տնօրենների խորհրդում, 1994-1996 թվականներին եղել է RAI ռադիոհեռուստատեսային կորպորացիայի նախագահ։ 1996 թվականին գնել է Nicols խումբը, 1998 թվականին դարձել News Corp Europe ընկերության նախագահ, որը վերահսկում էր ավստրալիացի գործարար Ռուպերտ Մերդոքը։

2001 թվականի հունիսի 10-ից մինչև 2005 թվականի ապրիլի 23-ը՝ Բերլուսկոնիի կառավարության առաջին շրջանում, Լետիցիա Մորատտին եղել է կրթության, համալսարանների ու գիտական հետազոտությունների նախարար, 2005 թվականի ապրիլի 23-ից մինչև 2006 թվականի մայիսի 17-ը՝ Բերլուսկոնիի կառավարության երրորդ շրջանում, նորից մնացել է նույն պաշտոնին։ Կրթության բնագավառում Մորատտիի առավել հայտնի միջոցառումը, այսպես կոչված, Մորատտիի դպրոցական բարեփոխումն է, որ ձևակերպված է 2003 թվականի մարտի 28-ի № 53 օրենքով։

Միալանի քաղաքապետի՝ 2006 թվականի մայիսի 28-ի ընտրություններում Լետիցիա Մորատտին առաջին փուլում հաղթել է ձայների 52 %-ով։ Միլանի քաղաքապետի՝ 2011 թվականի մայիսի 15-16-ի քվեարկության առաջին փուլում Մորատտին ստացել է ձայների 41,58 %-ը՝ զիջելով ձախակենտրոն կոալիցիայի առաջնորդ Ջուլիանո Պիզապիային (48,04 %): Քվեարկության երկրորդ փուլում Պիզապիան հաղթել է ձայների 55,10 %-ով (Մորատտին ստացել է քվեարկողների 44,89 %-ի աջակցությունը):Քաղաքապետի պաշտոնում Մորատտին որոշում է ընդունել 2015 թվականին Միլանում Համաշխարհային ցուցահանդես կազմակերպելու մասին և սկսել Ecopass ծրագիրը, որ նախատեսում էր հավելյալ հարկ սահմանել ոչ էկոլոգիական շարժիչով ավտոմեքենաների համար։ Միլանի ցուցահանդեսին նախապատրաստվելիս մեծ աշխատանքներ են կատարվել։ Մասնավորապես, քաղաքային տոնավաճառն արդիականացվել է ճարտարապետ Մասիմիլիանո Ֆուկասի մասնակցությամբ (այդ աշխատանքների իրականացման անհրաժեշտությունը քննարկվել է 1980-ական թվականներին)։ Նաև նոր խթան է ստացել քաղաքային տրանսպորտի ենթակառուցվածքի զարգացումը։

Անձնական կյանք 
1973 թվականին Լետիցիան ամուսնացել է ձեռնարկատեր Ջան Մարկո Մորատտիի հետ (ծնված 1939 թվականի նոյեմբերի 29-ին), որը Ինտեր ֆուտբոլայի ակումբի սեփականատեր, 60-ական թվականներին հիանալի ակումբ ստեղծած Անջելո Մորատտիի որդին է, «Ինտերի» նոր սեփականատեր Մասիմո Մորատտիի եղբայրը։ Ջան Մորատին մինչ այդ ամուսնացած է եղել լրագրող և գրող Լինա Սոտիսի հետ, վերջիններս ունեին 2 որդի՝ Անջելոն և Ֆրանչեսկոն։ Լետիցիան և Ջանն ունեն 2 երեխա՝ Գիլդան և Գաբրիելեն.

Ծանոթագրություններ

Արտաքին հղումներ 
 

Իտալիայի կին քաղաքական գործիչներ
Իտալիայի կին նախարարներ
Միլանի քաղաքապետեր
21-րդ դարի կին քաղաքական գործիչներ
Միլանի համալսարանի շրջանավարտներ